Lühiülevaade Vinni valla 2021. a eelarve eelnõust.

Sissejuhatus

Vinni valla 2021. aasta eelarve eelnõu on koostatud juhindudes kohaliku omavalitsuse korralduse seadusest, kohaliku omavalitsuse üksuse finantsjuhtimise seadusest, Vinni valla finantsjuhtimise korrast ning Vinni valla arengukavast ja eelarvestrateegiast. Hallatavate asutustele ja vallavalitsuse ametitele oli 2021. a eelarve projekti koostamisel kehtestatud vallavalitsuse korraldusega piirnumbrid. 2021. aastal oli asutustele ja ametitele etteplaneeritud püsikulud ning eelarve eest vastutaval pidi planeerima vaid oma tegevusega seotud kulud. Kulude planeerimisel tuli lähtuda kehtivatest õigusaktidest ja sõlmitud lepingutest tulenevate kohustuste täitmiseks.

Eelarve on koostatud tekkepõhiselt – tehingud kajastatakse vastavalt nende toimumisele, sõltumata sellest, millal nende eest raha laekub või välja makstakse. Valla eelarveaasta algab 1. jaanuaril ja lõpeb 31. detsembril. Peale vallaeelarve vastuvõtmist vallavolikogu poolt kinnitab vallavalitsus oma määrusega eelarve kulude detailsema liigenduse majandusliku sisu järgi (alaeelarved).

2021. aasta eelarve kogumaht on 15,4 miljonit eurot:

* põhitegevuse kulud ca. 11 miljonit eurot,
* investeerimistegevuse kulud 3,7 miljonit eurot,
* tagasimakstavad laenud 645 tuhat eurot.

Põhitegevuse tulud

2021. aasta põhitegevuse tulud kokku 11,4 miljonit eurot ehk 5% väiksemad kui 2020. aasta eelarves.

* Eelarve tuludest 45% moodustab tulumaks, summas 5,1 miljonit eurot,
* Maamaks moodustab 4% eelarve tuludest, summas 0,5 miljonit eurot,
* Kaupade ja teenuste müügist kogutakse eelarvesse 12%, ehk 1,3 miljonit eurot. Põhilised laekumised on seotud alushariduse-, üldharidusteenused, lasteaedade toiduraha ja õppekulu summad mis tasuvad lapsevanemad, üüritulud, hooldekodu teenused ja asenduskodu teenused,
* Saadud toetused moodustab eelarvest 38%, ehk ca. 4,3 miljonit eurot, suuremad toetuse summad on seotud õpetajate palgaga, koolitoidu, huvihariduse toetuse ja sotsiaaltoetuste sihtotstarbeliste eraldistega vabariigi Valitususe poolt.

Põhitegevuse kulud

2021. aasta põhitegevuse kulud kokku 11 miljonit eurot , ehk 1,3% vähem kui 2020. aasta eelarves. Põhitegevuse suurim kulu on personalikulu 6,3 miljonit eurot ehk 57% põhitegevuskuludest ja majanduskulud 3,6 miljonit eurot ehk 33%. Antavate toetuste eelarve maht 1,1 miljonit eurot ehk 10% põhitegevuse kuludest.

Kulud tegevusalade lõikes jaotuvad:

* Haridus 5,9 miljonit eurot ehk 40%. Eelarve maht väheneb võrreldes 2020. aastal enamasti investeeringutest (2020. aasta investeeringute kogumaht 506 tuhat 2021.aasta kogumaht 494 tuhat).
* Sotsiaalne kaitse 3,2 miljonit eurot ehk 22%. Võrreldes 2020. aastaga suureneb eelarve maht investeerimistegevusest (2020. aasta investeeringute kogumaht 52 tuhat 2021.aasta kogumaht 904 tuhat).
* Elamu- ja kommunaalmajandus 2 miljonit eurot ehk 14%. Eelarve maht suureneb tulenevalt investeeringutest (2020. aasta investeeringute kogumaht 180 tuhat 2021.aasta kogumaht 835 tuhat) ning tulenevalt ÜVK kava osalisest lükkumisest 2021. aastasse.
* Vabaaeg ja kultuur ca. 10%, ehk 1,4 miljonit eurot.
* Majandus 913 tuhat eurot ehk 6%.
* Üldised valitsusektori teenused 902 tuhat eurot ehk 6%. Kulude mahu kasv võrreldes 2020. aastaga on seotud investeeringutest (2020. aasta investeeringute kogumaht ca. 90 tuhat 2021. aasta kogumaht 105 tuhat) ning 2021. aastal toimuvast KOV valimistest.
* Keskkonnakaitse 205 tuhat eurot ehk 1%. Eelarve mahu kasv on seotud 2021. aasta investeeringust rajada Laekverre Jäätmejaam.
* Ülejäänud nimetamata kulud moodustavad 0,42%, mis on seotud riigikaitsega, tervishoiuga ja avaliku korra kokku summas 61 tuhat eurot.

Investeerimistegevus jaguneb:

* Põhivara müüki planeeritud ei ole,
* Finantskulud summas 25 tuhat eurot, valla poolt võetud laenude intressimaksed pankadele,
* Põhivara soetuseks saadav sihtfinantseerimine kokku summas 1,3 miljonit eurot.
* Põhivara soetuseks antav sihtfinantseerimine kokku summas 609 tuhat eurot,
* Põhivara soetuseks planeeritud kokku 3,06 miljonit eurot, millest suurimad investeeringud on
* Tänavavalgustuse rekonstrueerimine 725 tuhat eurot (sh. Muuga allee välisvalgustus),
* Ulvi kodu rekonstrueerimine ning päikesepargi rajamine 795 tuhat eurot,
* Laekvere Jäätmejaama rajamine 195 tuhat eurot,
* Vinni aleviku kergliiklustee 175 tuhat eurot,
* Roela kooli energiatõhusustööd ning päikesepargi rajamine 160 tuhat eurot,
* Laekvere Rahvamaja energiatõhusustööd 150 tuhat eurot,
* Muuga-Laekvere kooli poiste tööõpetuse klassi väljaehitamine ja staadioni kaasajastamine 150 tuhat eurot

Investeeringute finantseerimine on planeeritud laenu arvelt summas 2,2 miljonit eurot.

Finantsseis:

* **omafinantseerimisvõime** ehk põhitegevuse tulude ja põhitegevuse kulude vahe on
257 tuhat eurot, millest tasutakse nii olemasolevaid laenumakseid kui intressikulusid.
* **netovõlakoormus** suureneb 2021. aasta lõpuks 46%-le. Seaduse kohaselt on valla ülempiiriks 60% (2021.a erandina 80%).

**likviidsete varade maht on** 2021. aastal 218 tuhat eurot ehk 2% põhitegevuse tuludest.